Iikiro ikantanakitzi Jesús:
“Naaka kimitawori oponkitzithapiro pankirintsi.
Iriima Ashitanari iri kimitakariri pankitzirori.
Iirorika okithokitzi nochiwatha,
ichikachiwathatziro ashitawori.
Irooma otzimi kithokitatsiri,
jowamiithachiwatziro,
jowaankiityaakotziro onkini onkithokipiroti.
Kimitaka aritaki kaankiityaakotakimi iirokaiti,
okantakaimi ñaantsipaini nokamantayitakimiri.
Apaani ochiwatha pankirintsi chootaryaathataintsiri iiro okithokitai,
aña ontzimatyii ojyookantyaawo oponkitzitha.
Ari okimitari iijatzi iirorika poisokirotana,
iiro okantzi pantairo kamiithari.
Naakataki kimitakawori oponkitzitha pankirintsi,
irooma iirokaiti pikimitakawo nochiwatha pinayitzi.
Ikaatzi oisokirotanari naaka ari nokimitsitakari irirori,
kimiwaitaka ojyikimi inkithokipirotai.
Iirorika pitsipashiriyitana,
tikaatsi pantayitai.
Ikaatzi kaari oisokirotinari naaka,
ari nookawintairi.
Ari inkimitaiyaawo okamachiwathatzi pankirintsi,
jagaitziro intagaitiro.
Oisokirorika powayitaina,
pintyaaryoowintairo okaatzi niyotaakimiri,
pinkowakotairi Ashitanari oitarika pikowiri,
aritaki jimatakimiro.
Aririka pimatanairo jojyakaawintaitakiri kithokipirotatsiri pankirintsi,
aritaki jiyotaimi imapiro niyotaanitaimi.
Iro impinkathaitantyaariri Ashitanari.
Antawoiti nitakotaimi,
nojyakari Ashitanari jitakotana naaka.
Pinintaawaityaawo nitakotaimi.
Iikirorika pinkimisantanakityiiro nokantakaantani,
ari pinintaawaitaiyaawo nitakotanka,
nokimitairo naaka nokimisantapaantitziri Ashitanari nonintaawaitawo jitakotanka.
Iro nokamantantzimirori jiroka inkini ankimoshiriti,
irootaki pinkimoshiripirotantyaari iiroka.
Jiroka nokantakaantani:
Pitakotawakaiya nokimitairo naaka nitakotaimi iirokaiti.
Iitarika shiniwintariri inkamawintiri jaapatziyani,
joñaagantatziiro jitakopirotanka.
Naapatziyani pinatzi iirokaiti aririka pantanairo nokantzimiri.
Aritapaaki nokimitakaantzimi ompirataari,
tima apaani ompirataari tii jiyotzi okaatzi jantayitziri ompiratariri.
Aña nokimitakaantzimi naapatziyani,
tima nokamantaimiro maawoni ikantanari Ashitanari.
Tii iiroka iyoshiitakinani,
aña naaka yoshiitaimi iirokaiti.
Naakataki otyaantimini piyaati tsikarika,
pinkimitakotaiyaawo pankirintsi kithokipirotatsiri,
ari pinkantapiintanakitya.
Ari onkantya jimatantaimironi Ashitanari oityaarika pinkowakotiriri pimpairyaayitaina.
Jirokataki nokantakaantzimiri:
Pitakotawakaiya”.